הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 44, 2017-02-28 11:00

מכלוף מיקי זוהר: שלום וברכה.

מכלוף מיקי זוהר: אני פותח את ישיבת הוועדה המיוחדת לצדק חלוקתי ולשוויון חברתי.

מכלוף מיקי זוהר: הנושא היום – השפעת אי אכיפת חוקי המנוחה על עסקים קטנים ובינוניים.

מכלוף מיקי זוהר: זה נושא שעסקתי בו לא מעט גם בתחילת הקדנציה, גם לאחרונה, באמצעות מספר חוקים שאני מנסה לקדם, שבסופו של דבר מטרתם הבלעדית היא להביא לשוויון מוחלט פה בחברה הישראלית, שמדברת על חופש גם לבעלי עסקים קטנים וגם לעובדים מוחלשים - האם לבוא לעבודה בשבת או לא.

מכלוף מיקי זוהר: למיטב ידיעתי יש הרבה מאד עובדים שמגיעים לעבודה בשבת, כי אם הם לא יגיעו לעבודה בשבת פשוט יפטרו אותם ולכן הם חייבים לבוא לעבודה.

מכלוף מיקי זוהר: בדרך כלל הם עובדים בסופר מרקטים וברשתות שיווק.

מכלוף מיקי זוהר: מעבר לזה יש בעלי עסקים קטנים רבים, שחייבים לפתוח את מרכולתם, כי אם הם לא יפתחו את העסק שלהם, אז רשת השיווק או רשת המזון הגדולה, שפותחת 200 או 300 מטרים מהם, תיקח להם את כל הפדיון וגם בעצם תייבש אותם לשבוע שלם; והאבסורד הזה מביא למצב באמת אנטי חברתי, אנטי סוציאלי ואני לא מתיימר להיות סוציאליסט, אלא מדבר על עקרונות של שוויון.

מכלוף מיקי זוהר: בסופו של דבר, גם במגזר העסקי אנחנו מחפשים תחרות הוגנת ולא תחרות שהיא חד צדדית לטובת גופים גדולים, שגם ככה גם גדולים.

מכלוף מיקי זוהר: מי שאינו יודע, העסקים הקטנים במדינת ישראל הם חלק קריטי במשק הישראלי, הם מנוע אדיר של צמיחה וההפקרה שלהם היא דבר שאני לא אעבור עליו לסדר היום; ועוד לא נכנסתי כמובן לעיקרון המרכזי, שטוב יהיה שכל אחד ינוח יום אחד בשבוע ובמדינת ישראל מוטב יהיה שזה יהיה ביום השבת.

מכלוף מיקי זוהר: אז ראשון הדוברים חבר הכנסת דב חנין, בבקשה.

דב חנין: תודה לך אדוני יושב הראש.

דב חנין: אני מאד מברך על הדיון הזה ואני מקווה שהוא יהיה חלק במאמץ משותף שלנו לעשות שינוי בתחום של ההתנהלות המאד מאד בעייתית שקיימת היום אצלנו.

דב חנין: משהו רע קרה לשבת הישראלית.

דב חנין: מצד אחד אין בשבת הזאת תחבורה ציבורית ברוב אזורי הארץ.

דב חנין: אנשים לא יכולים להגיע לים בתחבורה ציבורית, צריכים לנסוע באוטו.

דב חנין: אנשים לא יכולים להגיע למרכזי בילוי.

דב חנין: ילדים לא יכולים להגיע למגרשי כדורגל כי אין תחבורה ציבורית.

דב חנין: מצד שני, השבת הפכה בכמה מקומות ליום של קניות ללא הפסקה.

דב חנין: מרכזי קניות שפתוחים בשבת הופכים להיות לאזורים שבהם הציבור מתרכז בהמוניו בימי שבת.

דב חנין: זה הסוג החדש של הבילוי המשפחתי, לקחת את המשפחה למרכז קניות.

דב חנין: זה נובע כמובן גם מהמבנה הבעייתי של יום העבודה בישראל.

דב חנין: לאנשים אין זמן ואז הם מוצאים את הזמן הזה בסוף שבוע, גם לקניות וגם לסידורים אחרים וזה מתאפשר כי יש גם מרכזי קניות שהם פתוחים.

דב חנין: אנשים לוקחים את הרכב, מעמיסים את המשפחה ונוסעים למרכז קניות לבצע שם סיבוב קניות גדול.

דב חנין: לדבר הזה יש הרבה הרבה השלכות חברתיות בעייתיות.

דב חנין: אבל לפני שאנחנו נדבר על העסקים הקטנים באופן ספציפי, צריך לומר שהסיפור הזה, של מה שקרה לשבת הישראלית, זאת דוגמא מובהקת איך אנחנו הגענו לתוצאה הכי פחות הגיונית, הכי פחות מוצדקת, מכל נקודת מבט.

דב חנין: גם מנקודת מבט חברתית, גם מנוקדת מבט של החירויות של האנשים, גם מנקודת מבט סוציאליסטית אם תרצו.

דב חנין: הגענו בסופו של דבר לתוצאה הכי גרועה.

דב חנין: בפילוסופיה ההגליאנית, היה במאה ה-19 ויכוח מאד גדול על השאלה האם ההיסטוריה בסופו של דבר מביאה אותנו לתוצאה לוגית.

דב חנין: זאת אומרת האם ההיסטוריה מובילה אותנו בסופו של דבר להתפתחות כזאת, שאנחנו נגיע לפתרון הגיוני.

דב חנין: זה ידוע כשאלת הויכוח על האחדות בין ההיסטורי לבין הלוגי.

דב חנין: ומה שקרה לשבת שלנו, אדוני יושב הראש, מראה שאין אחדות בין ההיסטורי לבין הלוגי.

דב חנין: אין שום לוגיקה באיך נראית השבת הישראלית.

דב חנין: ההסבר היחיד לצורה העקומה של השבת הישראלית, שפוגעת גם בדתיים וגם בחילוניים, ההסבר היחיד הוא הסבר היסטורי.

דב חנין: למה זה קורה?

דב חנין: כי היסטורית היו הסכמים, היו הבנות, היה זה, וההסכמים האלה בנקודות מסוימות התקבעו, בנקודות אחרות נפרצו ולכן אנחנו נמצאים במקום שבו אנחנו נמצאים.

דב חנין: את ההסדרים ההיסטורי והלא לוגי הזה, אנחנו צריכים להחליף בהסדר אחר, שהוא יהיה קודם כל הגיוני, נכון וראוי והוא צריך לייצר בסופו של דבר סטאטוס קוו אחר וחדש לגבי סוף השבוע הישראלי, לגבי השבת, שבמרכזו יהיה הרעיון שכן, שבת צריך להיות יום של תרבות, מנוחה, פנאי, נופש, טיולים, ים, כדורגל.

דב חנין: כמובן בצד היום הזה כיום של מסורת דת למי שמאמין ומשתמש בשבת כיום כזה.

דב חנין: כדי שהדבר הזה יקרה צריך למשל תחבורה ציבורית בשבת.

דב חנין: כמובן תחבורה ציבורית בשבת צריכה להיות שונה מאשר תחבורה ציבורית ביום חול.

דב חנין: היא לא צריכה להיות-.

דב חנין: גם תמונת הביקושים בשבת היא שונה.

דב חנין: אנחנו לא צריכים מערכת מאסיבית של אוטובוסים שייקחו אנשים למקומות עבודה, כי ברוב מקומות העבודה לא עובדים ולא צריכים לעבוד בשבת.

דב חנין: אנחנו צריכים רשת של מוניות שירות, שיתנו מענה לאנשים שרוצים להגיע לחוף הים, למרכזי בילוי, לאצטדיון הכדורגל.

מכלוף מיקי זוהר: אני מניח שאדוני תומך בהצעת החוק שלי ושל מנואל טרכטנברג.

דב חנין: אני רוצה להתקדם באופן ספציפי לנושא העסקים הקטנים.

מכלוף מיקי זוהר: אני פשוט מתאר אותה.

דב חנין: לא, לא, אני מתקדם באופן ספציפי לנושא של העסקים הקטנים.

דב חנין: אני אומר לך, אדוני יושב הראש, אני מעיר מהעיר תל אביב-יפו, ומה שקורה בתל אביב-יפו בתחום הזה הוא מאד מאד מדאיג.

דב חנין: אני מדבר לא רק על הצד החברתי ולא רק על הצד הכלכלי של עסקים קטנים וחנויות מכולת.

דב חנין: חנות המכולת היא מוסד עירוני.

דב חנין: כדי לחשוב על איך אנחנו רוצים לראות שכונה טובה, שכונה טובה היא בין היתר שכונה שיש בה חנות מכולת.

דב חנין: חנות מכולת חוץ מעסק, זה גם המקום שאנשים יכולים להיפגש, מחליפים קצת רכילות, שומעים מה קורה בשכונה.

דב חנין: חנות מכולת טובה הופכת את השכונה ליותר שכונה.

דב חנין: חנויות המכולת בתל אביב נמצאות במצוקה קשה.

דב חנין: למה הן נמצאות במצוקה קשה?

דב חנין: בין היתר בגלל מה שקורה בשבתות.

דב חנין: בשבתות יש היום רשתות בתל אביב שפועלות 24/7.

דב חנין: זה עסקים שפועלים בלי להתחשב בחוקי המנוחה בכלל, ואותה מכולת, שבסך הכל מפעיל אותה בעל המכולת לפעמים יחד עם אשתו ועוד איזה שהוא עובד שכיר או שניים, לא יכולים לעבוד בצורה כזאת.

דב חנין: בעל המכולת צריך בכל זאת לנוח.

דב חנין: לא רק שהוא מחויב על פי חוק לסגור את העסק בשבת, אלא הוא גם רוצה לסגור בשבת, כי הוא רוצה לנוח.

דב חנין: הוא רוצה גם חיים, חוץ מהמכולת.

דב חנין: אבל אם הוא סוגר בשבת, אנשים קונים ברשתות.

דב חנין: וכשהם קונים ברשתות, הפדיון שלו נפגע בצורה מאד מאד משמעותית.

דב חנין: אי אפשר להמשיך בגישה שאומרת אנחנו מתעלמים מהמציאות הזאת, כי אם אנחנו נמשיך להתעלם מהמציאות הזאת, המציאות תהיה חורבן של ענף המכולות בתל אביב ויחד איתו פגיעה, לא רק בבעלי המכולת ולא רק בציבור שמקבל מהם שירות, אלא במרקם העירוני המתקדם של העיר.

דב חנין: כעיר שיש בה מעירוב שימושים, מעיר שיש בה גם מערכת של עסקים קטנים.

דב חנין: וכאן אני רוצה להגיע לפתרון שבגילוי נאות, אני הצעתי אותו כמועמד לרשות עיריית תל אביב-יפו לפני 8 שנים.

דב חנין: כזכור, למרבית הצער אני לא נבחרתי, אבל קיבלתי קרוב ל-40% מהקולות, כך שזה לא היה מאד רחוק.

מכלוף מיקי זוהר: יפה.

מכלוף מיקי זוהר: מתי?

דב חנין: בשנת 2008.

מכלוף מיקי זוהר: מול מי, מול רון?

דב חנין: מול רון חולדאי.

מכלוף מיקי זוהר: קיבלת 40% מהקולות?

מכלוף מיקי זוהר: לא ידעתי את זה.

דב חנין: קרוב ל-40%.

מכלוף מיקי זוהר: לא היה חסר הרבה והיית נבחר.

דב חנין: לא היה חסר הרבה והיינו אולי מקיימים את הדיון הזה באווירה אחרת.

דב חנין: אני ניסיתי לייצר פתרון, אדוני יושב הראש, שיוציא את הסוגיה הזו מהמריבה, מה שנקרא המריבה בין חילוניים ודתיים.

דב חנין: אני חושב שכל עוד אנחנו נכנסים למגרש הזה, אנחנו נתקעים במצב שאולי אפשר לריב בו, אבל אי אפשר להתקדם בו.

דב חנין: כולם תקועים במקום, כל אחד מבוצר בפינתו ואתה לא יכול להציע שום דבר מעשי.

דב חנין: אני גם מבין את הצורך של הציבור התל אביבי, שהתרגל שגם ביום שבת הוא יכול לרדת ולמצוא לעצמו חלב אם הוא לא קנה לעצמו חלב לפני סוף השבוע.

דב חנין: המערכת שאני הצעתי היא מאד מאד פשוטה.

דב חנין: להגדיר מערכת של חנויות מכולת תורניות בכל אזור.

מכלוף מיקי זוהר: אדוני, אנחנו העתקנו ממך את הצעת החוק.

דב חנין: יפה מאד.

דב חנין: אז קודם כל אני שמח שכיוונתי וכיוונו כולנו לדעת ההיגיון.

דב חנין: זה לא שאנחנו מכוונים לדעת גדולים, אנחנו פשוט מכוונים לקול ההיגיון.

דב חנין: הרעיון הוא נורא פשוט.

דב חנין: מערכת של חנויות מכולת תורנויות, שתפעלנה כמו שעבדו בתי מרקחת בזמנו.

דב חנין: וכל בעל מכולת יוכל לבחור להצטרף למערכת הזאת ואז הוא יהיה פתוח אחת לחודש, חודש וחצי, בסבב.

דב חנין: המכולת שלו תהיה פתוחה.

דב חנין: חנויות מכולת ועסקים מהסוג הזה יהיו פתוחים רק במסגרת התורנות הזאת.

דב חנין: לא יהיה מישהו שיהיה פתור מהתורנות, אבל בכל שכונה תהיה מכולת אחת שתהיה פתוחה וירקן אחד שיהיה פתוח, ואפשר יהיה להשלים את הקניות למי שצריך.

דב חנין: זה גם יהיה שוויוני, זה גם יהיה הוגן, זה גם יהיה מענה לצרכים של אנשים להשלים קניות גם בסוף השבוע.

דב חנין: זה גם לא יפגע באופייה של השבת כיום אחר וזה ימנע את המצב שהוא בעצם מצב שפוגע בכולם בצורה מאד מאד קשה.

דב חנין: תודה רבה.

מכלוף מיקי זוהר: תודה אדוני.

מכלוף מיקי זוהר: באמת כייף לשמוע, כי אנחנו באמת מתכוונים לאותם רעיונות ואנחנו באמת פועלים בימים אלה לגבי אותה חקיקה שכרגע אותרה גם על ידך וגם על ידי, להביא את זה להצבעה חופשית בכנסת, מבלי שיהיה עניין של קואליציה-אופוזיציה, כדי באמת לאפשר לנציגים האוטנטיים של העם להחליט האם זה הדבר הנכון או לא.

מכלוף מיקי זוהר: אני באמת חושב שאם נביא את זה להצבעה חופשית בכנסת, כן יהיה להצעת החוק הזו רוב וכן יהיה פתרון גם מצד אחד לאותם עסקים קטנים; מצד שני גם לציבור שכן רוצה לצאת ולבלות בשבת באמצעות תחבורה, כשבסופו של דבר יש לה אפילו פתרון הלכתי שאנחנו הצענו כדי שהחרדים לא יטילו וטו על זה וכן יוכלו גם לקבל את הרעיון הזה וזה אפילו ייצר דו קיום.

מכלוף מיקי זוהר: מצד אחד אנחנו כן נוכל – ציבור שירצה לעשות מסחר בשבת יוכל לעשות את זה בערים שהן לא יהודיות ושם אנחנו לא נמנע את זה, אם מישהו ממש יתעקש.

מכלוף מיקי זוהר: ואז זה אומר שאנחנו נפרה את המסחר של כל הציבור הערבי במדינת ישראל; וגם זה ייצר עוד מקומות תעסוקה.

מכלוף מיקי זוהר: יכול להיות שבסופו של דבר הדבר הזה יכול להביא לפתרון מדהים, שייטיב עם כולם, שגם יאפשר חופש אמיתי למי שכן רוצה בשבת לעשות את המסחר ומי שלא רוצה יוכל כמובן לשמור על זכותו לנוח.

מכלוף מיקי זוהר: טלב אבו עראר, בבקשה.

טלב אבו עראר: תודה מכבודי יושב הראש.

טלב אבו עראר: באמת נושא חשוב, שאתה כל הזמן מעלה ואני מודה לך על כך שזה לפחות באזורי הפריפריה.

טלב אבו עראר: לגבי העסקים הקטנים, אני חושב שהמדינה צריכה להשקיע, לעודד עסקים קטנים במיוחד באזורים מוכי האבטלה ובנגב וביישובים הערבים/הבדואים, שם האבטלה חוגגת.

טלב אבו עראר: צריך לעודד בכך שהמדינה תקצה משאבים וגם תקציבים, כדי להפחית כמה שיותר משיעור האבטלה.

טלב אבו עראר: בוא נגיד לגבי האשראי, יש להם מצוקת אשראי, שיש בעיה בהלוואות, בהתחייבויות.

טלב אבו עראר: אני חושב שצריך לעודד את זה, וגם מקורות מימון מצד הממשלה.

טלב אבו עראר: כי בהעדר אזורי תעשייה, בהעדר מקומות תעסוקה לצעירים שם, לאנשים שם באזור, זה יוצר בעיה וזה יוצר מצוקה.

טלב אבו עראר: תשלומי מיסים גם.

טלב אבו עראר: להתחשב במיסים, בהתייחס למצב הסוציו אקונומי שם, שכולנו שם אשכול 1-2, לא מעבר לכך.

טלב אבו עראר: גם בזמן המלחמה בוא נגיד, אף אחד מבעלי העסקים הקטנים לא קיבל פיצוי, בזמן שאחרים קיבלו.

מכלוף מיקי זוהר: לא התייחסו לעסקים הקטנים.

טלב אבו עראר: בדרום אחרים קיבלו.

טלב אבו עראר: הפרוצדורה של המעקב מול משרדי הממשלה שונה גם מהאחרים.

טלב אבו עראר: יש כאן עיכוב מכוון, לא מכוון, אני לא רוצה כאן לומר ולדבר על זה.

טלב אבו עראר: לכן המיסים מעכבים את התפתחותם של העסקים האלה ויוצרים בעיה והמצב כל הזמן מתדרדר, לא משתפר.

טלב אבו עראר: לכן, אולי דרך הוועדה הזו לשוויון וצדק חלוקתי, נפנה לממשלה, למדינה, להציב שם תנאים, להיטיב עם האוכלוסייה הבדואית בנגב, כדי באמת לפתח אותם, לפתח את היישובים, את בעלי העסקים.

טלב אבו עראר: יש כאן ייחוד של בעלי העסקים הקטנים שישבו פעם בוועדת הכלכלה עם איתן כבל, אבל אחרי זה הוא לא היה עקבי בזה ולכן העניין מת.

מכלוף מיקי זוהר: חבל.

מכלוף מיקי זוהר: טוב, אדוני, תשמע, אני מסכים איתך שעסקים קטנים בדרום בפרט, כן זקוקים לעידוד ובכלל באזורי הפריפריה ובטח ובטח באזורים שיש בהם גם אוכלוסייה כמובן ערבית, כי אנחנו רוצים לפתח את הכלכלה גם אצל האוכלוסייה הערבית, כי מן הסתם כמו שתיארנו פה בוועדה בהרבה מאד מקומות, יש לזה חשיבות גדולה כדי לייצר חיים משותפים טובים פה בארץ הזו.

מכלוף מיקי זוהר: אתה לא רוצה אוכלוסייה ערבית חלשה.

מכלוף מיקי זוהר: אתה רוצה אוכלוסייה ערבית חזקה, מבוססת כלכלית, שדואגת מבוקר עד ערב לעתיד משפחתה וזה הדבר החשוב ביותר וכמובן שאנחנו פועלים בעניין הזה.

מכלוף מיקי זוהר: אני מקבל את הדברים שאמרת ואולי אפילו נערוך על זה דיון בהזדמנות נוספת, כי היום בעצם אנחנו מציינים את יום העסקים הקטנים ואנחנו מדברים על כמה דברים, בעיקר על נושא חוקי המנוחה.

מכלוף מיקי זוהר: אגב , אני חייב לציין שחוק המנוחה שאנחנו מביאים, נותן את האפשרות גם למוסלמי לקבל יום מנוחה ביום שישי וגם לנוצרי לקבל יום מנוחה ביום ראשון.

מכלוף מיקי זוהר: זה אומר שהחוק הזה מדבר על כל הדתות שקיימות פה במדינת ישראל, וקובע - - -

מסעוד גנאים: זה לא הצעת חוק שהייתה כמו וויקאנד, ש - - -

מכלוף מיקי זוהר: לא, לא.

מכלוף מיקי זוהר: זה הצעת חוק שאני מקדם, אמרתי שוב, עם רחל עזריה, אלעזר שטרן ומנואל טרכטנברג, שמדברת על יום מנוחה בשבוע.

מסעוד גנאים: לכל העובדים בכל המשרדים?

מכלוף מיקי זוהר: יש שני חוקים.

מכלוף מיקי זוהר: חוק אחד שאני מקדם עם עליזה לביא, שאני מקווה שאני אצליח גם לקדם אותו, שאי אפשר לחייב יהודי לעבוד בשבת, מוסלמי לעבוד בשישי ונוצרי לעבוד בראשון.

מכלוף מיקי זוהר: זו הצעת חוק אחת שהם יכולים לסרב.

מכלוף מיקי זוהר: אנחנו רוצים לנוח.

מכלוף מיקי זוהר: זו זכותם הלגיטימית ביום המנוחה שלהם ואני יודע שיש הרבה מאד מוסלמים שמחייבים אותם לבוא לעבוד ביום שישי.

טלב אבו עראר: אתה צודק.

מכלוף מיקי זוהר: ואם יהיה את החוק הזה, אז לא יוכלו לחייב אותם ואני חושב שזה דבר מבורך.

מכלוף מיקי זוהר: דבר ראשון.

מכלוף מיקי זוהר: דבר שני, יש חוק נוסף שמדבר על הפסקת המסחר בשבת, אלא באמצעות תורניות ביום שישי ותחבורה באמצעות נהגים שאינם יהודים.

מכלוף מיקי זוהר: ככה זה מבחינה הלכתית פותר את הבעיה לחרדים וגם זה מביא תעסוקה לאוכלוסייה גדולה מאד, שכן רוצה ללכת לעבוד בשבת, שהיא לא יהודיה.

מסעוד גנאים: שתהיה מנוחה.

מסעוד גנאים: אנחנו כמוסלמים אין לנו בעיה לעבוד ביום שישי.

מכלוף מיקי זוהר: לא, בשבת.

מסעוד גנאים: לא, לא, זה לא כמו שבת.

מסעוד גנאים: שישי זה לא כמו שבת אצלכם.

מסעוד גנאים: זה לא השבתה של הכל, אבל בגלל עבודה ומנוחה – כן.

טלב אבו עראר: לא, בזמן התפילה.

מכלוף מיקי זוהר: בזמן התפילה, כן, ברור.

מכלוף מיקי זוהר: בסדר.

טלב אבו עראר: אני תומך בחוק הראשון.

טלב אבו עראר: השני עדיין - - -

מכלוף מיקי זוהר: אל תדאג, נשכנע אתכם גם לגבי השני.

מכלוף מיקי זוהר: בואו נתקדם לפי הסדר של הדוברים.

מכלוף מיקי זוהר: מסעוד גנאים.

מסעוד גנאים: כן, בקצרה.

מסעוד גנאים: אני שמעתי את חברי.

מסעוד גנאים: אני תומך ברוב מה שאמרו בקשר לתמיכה בעסקים הקטנים.

מסעוד גנאים: אתם יודעים, אנחנו חיים בעידן הקניונים שבולעים את הכל, אבל העסקים הקטנים, במיוחד בפריפריה למשל, הם פרנסתם של האנשים, הם שגשוג של כפר, של עיר.

מסעוד גנאים: לכן אני תומך בכל דבר שיתמוך בעסקים הקטנים בכל המדינה ובמיוחד באזורי הפריפריה.

מסעוד גנאים: עלינו למצוא את הדרכים כדי לתמוך בהם, כדי שיישארו עומדים על הרגליים ויעבדו ויתפרנסו.

מכלוף מיקי זוהר: בהחלט.

מסעוד גנאים: ולא יבלעו ב - - -

מכלוף מיקי זוהר: בתוך המאבק מול הרשתות הגדולות.

מסעוד גנאים: כן, גדולות.

מכלוף מיקי זוהר: תראו, אחד הדברים שאותי מקומם זה שהרשתות הגדולות, תאוות הבצע שלהן לעיתים מעבירה אותן על דעתן.

מכלוף מיקי זוהר: הם רוצים לבלוע את כל המשק הישראלי וברור שהם רוצים להרוויח ולהתפרנס ואנחנו גם בעד.

מכלוף מיקי זוהר: אנחנו גם בעד תחרות, אבל מה לעשות, העסקים הקטנים הם כוח מניע בכלכלה הישראלית.

מכלוף מיקי זוהר: אבל הוא נהפך להכל.

מכלוף מיקי זוהר: אנחנו לא רוצים לוותר עליהם.

מכלוף מיקי זוהר: אנחנו רוצים לחזק אותם וכדי לחזק אותם אנחנו גם צריכים להגיד לרשות השיווק יש גבול.

מכלוף מיקי זוהר: יש גבול גם למה שאתם יכולים לרצות.

מכלוף מיקי זוהר: כן, חברת הכנסת יעל פארן, בבקשה.

יעל כהן-פארן: תודה.

יעל כהן-פארן: אז קודם כל אני חושבת שהדיון מאד חשוב.

יעל כהן-פארן: אני ממש מצפה בכיליון עיניים להצעת החוק שתגיע כבר באמת להצבעה ודיון.

יעל כהן-פארן: אני אתמוך בה כמובן.

יעל כהן-פארן: תראו, אני רואה את הדברים גם מאיזו שהיא זווית נוספת.

יעל כהן-פארן: קודם כל הפגיעה בעסקים הקטנים היא כל כך ברורה לי מאז שנות ה-90, כשהתחילו להתפתח מרכזי מסחר מחוץ לערים, שהיו פתוחים בשבת בגלל שהם היו בבעלות – בוא נגיד את האמת – קיבוציים – וככה התאפשרה פתיחה בכלל של אזורי המסחר בשבת.

יעל כהן-פארן: מעבר לכך שזה הפך את יום השבת לבילוי קניות, שאני חושבת שיש בזה ככה משהו בעיני בעייתי בתפיסה כתרבות בילוי, אבל יש פה גם עניין של פגיעה בעסקים הקטנים במרכזי הערים, שלא יכלו להיפתח כי הוחלו עליהם חוקי ימי המנוחה של הערים השונות.

יעל כהן-פארן: זה גרם לפגיעה אנושה.

יעל כהן-פארן: זאת אומרת היציאה החוצה של כל כך הרבה עסקים וכל כך הרבה חנויות מחוץ לערים והנהירה אליהם בשבת, גרמה לפגיעה מאד מאד קשה במרכזי הערים ואנחנו היום מנסים לתקן ולמצוא את האיזון מחדש.

יעל כהן-פארן: הצעת החוק הזאת בשל כך היא מאד מבורכת.

יעל כהן-פארן: אני חושבת שיש מקום, בעיני חברתית לגמרי, לא לפתוח אזורי מסחר בשבת.

יעל כהן-פארן: זו תפיסתי.

יעל כהן-פארן: אני יודעת שיש איזו שהיא פשרה בחוק וזה בסדר, אבל בעיני מסחר בשבת פוגע גם ברוח השבת וגם בעסקים שפתוחים רק באמצע השבוע.

יעל כהן-פארן: תחום של בילוי ותחום של קולנוע ואומנות, כן יש מקום לפתוח אותו בשבת וכמובן תחבורה ציבורית בהיקפים מוגדלים, שתשרת את האוכלוסייה, שזה אולי הכי חשוב.

יעל כהן-פארן: עצם זה שאין תחבורה ציבורית בשבת פוגע היום אנושות בכל מי שאין לו רכב פרטי, שלא יכול לעשות שום בילוי בשבת; ומצד שני גם בעצם משעבד אותנו כחברה לרכב הפרטי.

יעל כהן-פארן: זו אולי הנקודה הכי משמעותית שיכולה לצאת, נקודת האור הכי גדולה מהחוק הזה, באמת לפתוח את העניין שאפשר בלי רכב פרטי.

יעל כהן-פארן: אפשר להסתדר.

יעל כהן-פארן: שבעה ימים בשבוע יהיה אפשר, אני מקווה וזאת אחת הרעות החולות שבישראל אי אפשר היום להסתדר בלי רכב פרטי בשבת.

יעל כהן-פארן: אז תודה רבה ואני מחכה להצעה.

יעל כהן-פארן: תודה.

מכלוף מיקי זוהר: כן, גם אנחנו ונקווה שהיא תבוא בקרוב.

מכלוף מיקי זוהר: אנחנו ממש מתקדמים עם העניין הזה ומחכים לכמה תשובות סופיות - - -, בעזרת השם.

מכלוף מיקי זוהר: רועי כהן, עורך דין ונשיא לה"ב – לשכת ארגוני העצמאיים, בבקשה.

מכלוף מיקי זוהר: הוא ליווה אותנו הרבה בנושא הזה של הצעות החוק ובכלל מקדם את נושא העסקים הקטנים בצורה יפה מאד וראוי לשבח.

<רועי כהן: תודה.

<רועי כהן: אני קודם כל רוצה להודות לך, חבר הכנסת מיקי זוהר, יושב ראש הוועדה, על זה שהסכמת לקיים ביום העסקים הקטנים את הדיון הזה, שהוא משהו שהוא קצת מחוץ לנושא היומיומי שעוסקים בעסקים הקטנים, אלא משהו שצף מלמטה.

<רועי כהן: הבעיה הזאת שבעצם חוסר השוויון והאכיפה הסלקטיבית כלפי העסקים הקטנים והבינוניים, זה משהו שמדינת ישראל כמדינת חוק, לא יכולה להרשות לעצמה.

<רועי כהן: זה נכון ומה שאני אומר פה זה דברים מאד קשים ואמרתי את זה גם לאורך כל הפעילות - אני קורא לזה של ארבעת חברי הכנסת שמקדמים את החוק הזה - כי החוק הזה מגיע ועושה שיקוף לחברה הישראלית על מה קורה פה.

<רועי כהן: הגדולים נהיים יותר גדולים והקטנים נהיים יותר קטנים.

יעל כהן-פארן: נעלמים.

<רועי כהן: זה משהו שלדעתי קיים כחוט השני כמעט בכל דבר פה במדינה, למרות שאנחנו מדינת חוק שהחוקים שלה חוקקו כדי שזה לא יקרה, כדי שדברים כאלה לא יקרו.

<רועי כהן: יש את הממונה על ההגבלים העסקיים, יש פה חוק אכיפה של חוק שעות העבודה והמנוחה.

<רועי כהן: יש פה חוקי עזר של עירייה שאמורים להיות שווים לכולם ואני אומר לכם, אני תמיד נותן את הדוגמא הזאת.

<רועי כהן: אני בא מהעיר חולון וחברי, מיקי זוהר, גם היה חבר מועצה וסגן ראש עיר בקריית גת ואני מגיע מהעיר חולון.

<רועי כהן: אני גם חבר מועצה 13 שנה וסגן ראש עיר, אמנם לא בשכר.

<רועי כהן: אני אומר לכם, היום, אם תפתח חנות, אני תמיד נותן דוגמא של חנות לחומרי בעניין או כל חנות, שתיפתח ברחוב סוקולוב ביום שבת, אני אומר לכם, תוך חצי שעה, עם אקדחים שלופים יגיעו פקחים כדי לסגור את החנות הזאת.

<רועי כהן: אקדחים שלופים, כי פתאום באותו רגע כל הדתיים יבואו ויגידו איך זה שיש הפרה של הסטאטוס קוו.

<רועי כהן: אבל לעומת זאת, 200 מטרים משם, באווירי, עובד קניון, מרכז כזה, כל כולו עובד בשבת.

<רועי כהן: למה?

<רועי כהן: כי איזה רשתות יש שם?

<רועי כהן: פוקס, נייק.

<רועי כהן: לא פוקס, קסטרו, נייק, אייס, כל הרשתות הגדולות עובדות שם והכל שוקק.

<רועי כהן: לא שאני אומר שלא יגיעו, אבל למה אם אותו עסק קטן שאומר רגע, אם הוא קונה אצלו ביום שבת, הוא לא יקנה אצלי כבר ביום ראשון.

<רועי כהן: הוא לא יבוא לקנות אצלי ביום ראשון.

<רועי כהן: אם הוא קנה שם, הוא לא יבוא אצלי.

<רועי כהן: אני רוצה את אותו דבר.

<רועי כהן: אתה יודע מה, לי אתה נותן קנס של 700 שקלים כדי לפתוח, 750 שקלים, זה הרבה כסף.

<רועי כהן: לעומת זאת מה איכפת לאותו עסק גדול לקבל קנס כזה ולהרוויח את הפדיון שלו?

<רועי כהן: אז תבינו, זה לא יכול היות, ההדרה הזאת של העסקים הקטנים.

<רועי כהן: עוד דבר.

<רועי כהן: אל תשכחו שעסק קטן זה בדרך כלל בן אדם אחד.

<רועי כהן: הוא גם מגיע לו יום מנוחה, גם מגיע לו בצורה כזאת חופש.

<רועי כהן: הוא לא יכול גם להמשיך לנהל את העסק שלו 24/7.

<רועי כהן: ואנחנו באנו והצגנו את זה כלה"ב, ש-30% מהמסחר היום עבר לימי המנוחה.

<רועי כהן: אז או שהמדינה תבוא ותחליט אני עושה הכל פתוח, גם בימי מנוחה אפשר לפתוח עסקים, הכל טוב ויפה, יקבעו כללים, יקבעו חוקים.

<רועי כהן: אבל כל עוד זה לא קיים ויש חוקים שנהפוך הוא, קובעים שאסור לעבוד בימי המנוחה ולא ניתן לפתוח את העסקים בימי מנוחה.

<רועי כהן: אבל בעצם הרשויות המקומיות ובכלל המדינה מעלימה עין וגורמת לכך שהעסקים הקטנים – הגענו למצב שבשנת 2016 – 43,500 עסקים נסגרו וחלק מזה זה חוסר האפשרות שלהם להתמודד עם התחרות הזאת, עם העובדה שיש פה אכיפה סלקטיבית, יש פה חוסר שוויוניות.

<רועי כהן: אני תמיד נותן את הדוגמא – לא ירחק היום – חברי הכנסת זוהר וחבר הכנסת שנמצאים פה – שגם נגיע למצב שמשרדי עורכי דין יעבדו בשבת, שסוכני ביטוח יעבדו בשבת, שיועצי מס ורואי חשבון.

<רועי כהן: הכיוון הוא לשם.

<רועי כהן: אם לא נעצור את הדבר הזה של לקבוע כללים מה כן מותר לעבוד בשבת, מה לא מותר לעבוד.

<רועי כהן: אני לא נכנס לעניינים של דת ומדינה.

<רועי כהן: אנחנו לא עושים את המאבק הזה מהכיוון של הדת, אלא נהפוך הוא.

<רועי כהן: אנחנו באים ואומרים – יש פה עסקים קטנים שהם 99% מהעסקים בישראל.

<רועי כהן: הם כרגע מודרים מכל המסחר הזה שקיים כרגע בשבת.

<רועי כהן: אין להם את האפשרות לא החוקית, אין להם את האפשרות הפיזית, מאחר שזה עובד יחיד בדרך כלל ולכן אם הוא צריך לפתוח בשבת זה אומר שהוא מפסיד את ימי החופש שלו; והדבר השלישי, אין לו את הכלים והיכולת להתמודד מול הרשתות הגדולות.

<רועי כהן: אז אם אנחנו באמת מדינה שרוצה לעודד עסקים קטנים והיום אנחנו ביום העסקים הקטנים, גם הסוגיה הזאת של עבודה בימי מנוחה, האכיפה של חוקי המנוחה וחוק שעות העבודה, נכנסים לתוך המלחמה של העסקים הקטנים והבינוניים.

<רועי כהן: לתוך ההישרדות שלהם.

<רועי כהן: לתוך השכפ"ץ שהם קמים כל בוקר כדי לפרנס את עצמם.

<רועי כהן: כל בוקר.

<רועי כהן: זה לא כמו עובד מדינה שבשבילו ה-1 בחודש יכול לצאת יום ראשון, יום שישי, יום - - -

מסעוד גנאים: סליחה, רק שאלה כדי להבין.

מסעוד גנאים: יש איזה מחקר שאומר למשל, משום שהטענה תהיה בקשר לנזק למשק, אם יהיו ימי מנוחה – ככה הבנתי?

<רועי כהן: יש ימי מנוחה בחוק.

מסעוד גנאים: אם יהיו ימי מנוחה – הכוונה אם המקומות האלה יסגרו בשבת או אתה אומר בשישי, יש איזה מחקר שזה לא יגרום נזק למשק?

מכלוף מיקי זוהר: לא, לא, ברור שלא.

<רועי כהן: קודם כל אנחנו לא מדברים על לסגור.

<רועי כהן: אנחנו מדברים על זה שיסדירו.

<רועי כהן: מותר שתהיה תרבות - - -

מסעוד גנאים: בהסדרה אתה מתכוון?

מכלוף מיקי זוהר: לא, לא.

מכלוף מיקי זוהר: אני רוצה ברשותך לענות.

<רועי כהן: תיכף הוא יסביר, אבל אני רוצה לחדד את הסוגיה שאמרתי.

<רועי כהן: הראשון בחודש עבור עובדי מדינה הוא יום רגיל שיכול לצאת יום ראשון, שבת.

<רועי כהן: עבור עצמאי, כל ראשון בחודש הוא הישרדות מחדש.

<רועי כהן: הוא קודם כל צריך להביא התשלום לעובדים שלו, כי אם לא, בחוק אחר הוא חשוף לאחריות פלילית אם הוא לא משלם בזמן; והוא סובל משוטף פלוס אין סוף, סובל מזה שהתחרות גורמת לכך שרק הולכים לרשתות הגדולות.

<רועי כהן: אני רוצה שפה, בכנסת ישראל, יקבעו כללים מסודרים, שוויוניים, אחידים כלפי כל המגזר העסקי.

<רועי כהן: זו הדרישה שלנו.

<רועי כהן: מה שזה יעשה, אם צריך להסדיר את זה, אם צריך לדעת כמה זה עולה, אם צריך לדעת איך עושים את זה, זה המקום.

<רועי כהן: זה המקום.

<רועי כהן: לא הג'ונגל הזה, שבו אנחנו קיימים היום, שבו כל אחד עושה לפי כיסו, לפי הכיס.

<רועי כהן: אם יש לי את הכיס לשלם את הקנס – אז אני פותח את העסק שלי.

<רועי כהן: אם אין לי, אז אני לא פותח.

<רועי כהן: זה לא מדינה חוק.

<רועי כהן: זה לא מדינה מתוקנת.

<רועי כהן: זה מדינת עולם שלישי שבה רק מי שחזק הופך להיות יותר חזק והחלש הופך להיות יותר חלש.

<רועי כהן: אז אני מבקש דווקא ביום הזה, חבר הכנסת מיקי זוהר, העילית סוגיה שחייבת טיפול פה בכנסת ישראל.

<רועי כהן: חייבת הסדרה.

מכלוף מיקי זוהר: כן, בהחלט.

מכלוף מיקי זוהר: אנחנו גם מנסים לטפל בה כמו שתיארתם בהצעת החוק.

מכלוף מיקי זוהר: אני גם בטוח שבסופו של דבר אנחנו נביא את הבשורה.

מכלוף מיקי זוהר: אנחנו נראה מצגת קצרה של המכון לאסטרטגיה ציונית.

מכלוף מיקי זוהר: יציג אותה עדי ארבל, מנהל הפרויקטים.

מכלוף מיקי זוהר: אם אפשר בקצרה, תודה.

<עדי ארבל: כן, כן, תודה יושב ראש הוועדה.

מכלוף מיקי זוהר: אפשר להחשיך טיפה את החדר.

<עדי ארבל: בגדול המצגת שנראה תציג את המצב גם הקיים בישראל וגם מחקר משווה בעולם למציאות של העסקים בשבת.

<עדי ארבל: גרף ראשון שאנחנו רואים פה, אנחנו רואים מה פועל בשבת לעומת סך העסקים ואנחנו בדקנו פה גנים לאומיים, גני חיות, קניונים ומרכזי קניות.

<עדי ארבל: היכלי תרבות, מוזיאונים ובתי קולנוע.

<עדי ארבל: אפשר לראות באופן מובהק שמוסדות התרבות, שהם כל האלמנטים שבדקנו פרט לקניונים ומרכזי קניות, הם יותר פתוחים.

<עדי ארבל: שיעור הפתיחה שלהם יותר גבוה בשבת מאשר קניונים ומרכזי קניות בנוסף בישראל, למרות שאנחנו יודעים שהמצב הזה מתכרסם.

<עדי ארבל: זאת אומרת יותר ויותר עסקים נפתחים בשבת.

<עדי ארבל: חשוב להבין שכשאנחנו מדברים על מדינת ישראל, זה לא טריטוריה אחת במובן הזה ואפשר לראות פערים בין מחוזות שונים.

<עדי ארבל: במחקר אנחנו פרטנו על מחוזות שונים.

<עדי ארבל: שבשביל הוועדה הבאנו רק שתי דוגמאות, את מחוז ירושלים מול מחוז תל אביב, שאפשר לראות שבמחוז תל אביב אחוז המקומות הפתוחים הרבה יותר גבוה מירושלים ואפשר לזהות שונות כמובן באזורים תיירותיים יותר.

<עדי ארבל: אילת, חיפה וכו'.

<עדי ארבל: זה משתנה בין המדינות.

<עדי ארבל: במחקר נוסף שעשינו על יום המנוחה השבועי בעולם, זיהינו כמה ממצאים.

<עדי ארבל: עשינו מחקר משווה וגילינו כמה ממצאים מעניינים.

<עדי ארבל: דבר ראשון, יש שני ימי מנוחה בפועל – יום שבת וראשון – שאף מדינה כמובן לא קבעה את יום שבת כיום מנוחה בחוק ורק חלק מהמדינות קובעות את יום ראשון כיום מנוחה באופן חוקי.

מכלוף מיקי זוהר: אגב, אני חייב לציין שאני מסתובב לפעמים ברחבי אירופה בבילוי פרטי עם המשפחה.

מכלוף מיקי זוהר: תסתובב ביום ראשון ותנסה למצוא חנות בגדים פתוחה.

מכלוף מיקי זוהר: לא תמצא.

<עדי ארבל: נכון.

<קריאה: יש גם מקומות שלא תמצא בית מרקחת.

מכלוף מיקי זוהר: יום אחד גם היה מצב, הייתי בחוץ לארץ, אז הרגשתי שאני יכול להרשות לעצמי אפילו לנסות לעבור על החוק.

מכלוף מיקי זוהר: אז ביקשתי מאיזו חנות בגדים – תפתח רגע, אני רק רוצה לקנות איזה מעיל, כי ממש קר.

מכלוף מיקי זוהר: הוא אמר לי אדוני, לא פה.

מכלוף מיקי זוהר: כאן לא פותחים.

מכלוף מיקי זוהר: אם אני לא טועה הם הסכימו לפתוח רק בשעה שתיים.

מכלוף מיקי זוהר: הם אמרו אנחנו לא פותחים לפני השעה שתיים.

מכלוף מיקי זוהר: אין סיכוי, אפילו לא דקה לפני.

<עדי ארבל: מיד ניכנס לפרטים מה קורה בעולם.

<עדי ארבל: אני רק אגיד שבישראל החוק הוא דווקא ייחודי.

<עדי ארבל: ישראל היא המקום היחיד בעולם שמבחין ביום המנוחה לפי דת האזרח.

<עדי ארבל: בכל מקום אחר אין הבחנה חוקית ובמובן זה ישראל כן ראויה לציון כבר בחוק הקיים וגם בחוק שלך, המוצע, חבר הכנסת זוהר.

<עדי ארבל: בחלק מהמדינות יש הגבלות משמעותיות ובחלק אין, כאשר אנחנו כן מזהים ממצא מובהק, ותיכף אני אראה את זה גם בצורה גרפית, שיש מגמה כלל עולמית של צמצום מגבלות על פעילות מסחר בימי מנוחה.

<עדי ארבל: זה התחיל בשנות ה-70, התעצמות נוספת בשנות ה-90 ושיא דווקא בשנים האחרונות.

<עדי ארבל: המדינה היחידה שבה זיהינו הוספת מגבלות על מסחר בשבת היא דרום קוריאה, מבין כל המדינות שבדקנו, כשדרום קוריאה היא מדינה יחסית קפיטליסטית, עם המון שעות עבודה ביחס לשאר העולם המערבי.

<עדי ארבל: צריך לציין גם את זה.

<עדי ארבל: סוגי ההגבלות – אנחנו רואים מגוון רחב של סוגי הגבלות שיכולים להיות מאד רלבנטיים לעסקים השונים שכדאי יהיה להכיר.

<עדי ארבל: יש לנו מקומות שיש הגבלה מקיפה, שמסחר אסור לחלוטין.

<עדי ארבל: יש מקומות שמגבילים מספר ימים.

<עדי ארבל: זאת אומרת בגרמניה נדמה לי אפשר להעסיק עובד רק 15 ימי ראשון בשנה או משהו כזה, לדוגמא.

<עדי ארבל: יש נושא של מספר שעות עבודה.

<עדי ארבל: יש נושא של שינוי, שונות בין השלטון המרכזי לבין השלטון המקומי, מה שקצת מקביל בישראל לחוק ההסמכה זה נקרא, נכון?

<עדי ארבל: יש את הנושא של גודל החנות – ופה זה דווקא מעניין.

<עדי ארבל: מגבילים דווקא חנויות גדולות שלא יפתחו בשבת.

<עדי ארבל: דווקא את העסקים הקטנים, חבר הכנסת זוהר, אני חושב שזה הנושא שאפשר לראות, דווקא עסקים קטנים – בנורבגיה ואנגליה מאפשרים לפתוח אותם, אבל עד גבול מסוים לפי גודל חנות, ובודדים לפי גודל חנות, שזה דבר ששווה לבחון.

<עדי ארבל: יש כמובן גם היתרים לפי סקטורים שונים, מכולות, תיירות וכו', שלא זיהינו במחקר הבחנה בין מרכז העיר, בתוך העיר, חוץ העיר, דברים שאנחנו כן רואים בישראל בפועל.

<עדי ארבל: אנחנו כן רואים שבחלק מהמדינות יש – וזה מתקשר להצעת החוק הנוספת שלך – חבר הכנסת זוהר.

<עדי ארבל: בחלק מההצעות עובד צריך להכריז שהוא מעוניין לעבוד ביום המנוחה ואי הסכמה לא לעבוד ביום המנוחה לא מהווה עילה לפיטורים שלו.

<עדי ארבל: זה מקושר להצעת החוק שלך, חבר הכנסת זוהר.

<עדי ארבל: במרבית המדינות המעסיק מחויב לתת לעובדים יום מנוחה חלופי.

<עדי ארבל: אני רק אציין פה באנקדוטה, שבישראל הנושא הזה כמעט שלא נאכף.

<עדי ארבל: אנשים שעובדים בשבת, אני יכול להגיד, לא בהכרח – ואני מדבר עכשיו שזה לא נאכף לא ברמת העובד מול המעביד אלא ברמת המדינה.

<עדי ארבל: פקחים לא בודקים את הנושא הזה של מי מקבל יום מנוחה או לא.

<עדי ארבל: ישנן מדינות שמגבילות מספר ימי ראשון, כמו שציינו קודם, כשקיימת גם תוספת שכר, כמו שאנחנו מכירים גם מישראל.

<עדי ארבל: בשקף הזה מה שאנחנו רואים, לקחנו את מדינות אירופה וחילקנו מה קורה בין 1 ל-5, רמת האכיפה על חוקי המסחר והאכיפה.

<עדי ארבל: כאשר אנחנו עברנו על סעיף של תקופות בין 2000 ל-2105, וניתן לראות מצד שמאל זה 2000 ומצד ימין זה 2015.

<עדי ארבל: ניתן לראות שלדוגמא באוסטריה רמת החקיקה היא 5 והיא נשארה יציבה.

<עדי ארבל: לעומת זאת אם נלך לדנמרק, בשורה השנייה, אפשר לראות שמשנת 2000 לשנת 2005 הייתה ירידה, עד לשנת 2015, שם בוטלו לחלוטין כל החוקים המגבילים על מסחר.

<עדי ארבל: אפשר לראות מגמה דומה בספרד, באיטליה, בפינלנד, בצרפת.

<עדי ארבל: בגרמניה יש ירידה קטנה.

<עדי ארבל: בפורטוגל אנחנו לא רואים את העלייה כמו שדיברנו.

<עדי ארבל: יש מקומות שמלכתחילה, מקומות רבים, כמו אירלנד, הונגריה, ליטא, שאין חקיקה מלכתחילה.

<עדי ארבל: כאשר אנחנו מסתכלים מהכוחות הפועלים בעד הגבלת מסחר ומי הפועלים בעד פתיחת מסחר, אז אפשר לראות שארגוני עובדים הם בעד הגבלת מסחר.

<עדי ארבל: עסקים קטנים, יש את הסיבות הדתיות, יש את נושא המנוחה; ועד פתיחת מסחר – יש את הגורמים שמבקשים לעודד צרכנות, עסקים גדולים, חירות הפרט וקידום הכלכלה.

<עדי ארבל: לשאלת חבר הכנסת ששאל קודם אם יש מחקר בנושא של ההשפעות הכלכליות על פתיחת עסקים בשבת, אני אציין שבמחקר המשווה, עשינו גם סקירה של מחקרים שבדקו את זה בעולם.

<עדי ארבל: הממצאים לא חד משמעיים.

<עדי ארבל: יש מחקרים סותרים על ההשפעות הכלכליות של פתיחת עסקים בשבת מבחינת הפריון, שכר ותנאים.

<עדי ארבל: לגבי השקף האחרון – מחשבות בהקשר הישראלי.

<עדי ארבל: פתרונות ביניים יש לנו את אמנת גביזון מידן, שמבחינה בין מסחר לבילוי.

<עדי ארבל: לדעתי היא הייתה הראשונה שהבחינה בין מקומות מסחר לבילוי.

<עדי ארבל: יש את המקרה הבריטי, שהוא מקרה מאד מעניין.

<עדי ארבל: בשנת 1984 התכנסה ועדה בבריטניה וזיהתה שיש חקיקה מאד מגבילה אבל האכיפה היא לא אפקטיבית, כי זה היה בגדר גזירה שהציבור לא יכול לעמוד בה.

<עדי ארבל: חוקקו חוק חדש שמקל הרבה יותר על פתיחת עסקים בשבת, אבל אותו שמרו בקפדנות ויכול להיות שזה מודל ששווה לשקול.

<עדי ארבל: כמו שציינו, מרכזי ערים מול עסקים בתוך הערים למחוץ לערים, והנושא של יום שבתון נוסף.

<עדי ארבל: בחוק הישראלי יום השבתון היחיד שמוגדר הוא יום שבת.

<עדי ארבל: אני מדבר עכשיו על הרוב היהודי.

<עדי ארבל: כמובן זה משתנה אצל אחרים.

<עדי ארבל: בדרך כלל יש בשיח איזה שהוא שיח על יום ראשון כיום שבתון נוסף.

<עדי ארבל: אנחנו יודעים להגיד שכל המשרדים הכלכליים החשובים בישראל מתנגדים ליוזמה הזאת ובפועל מה שקרה, כשמספר שעות העבודה במשק הישראלי צומצם, החברה הישראלית בחרה את יום שישי כיום מנוחה ולכן מה שאנחנו מציעים זה להעצים את יום שישי כיום מנוחה.

<עדי ארבל: זה נושא לדיון אחר ואני אשמח לפרט עליו בהזדמנות.

מכלוף מיקי זוהר: אנחנו הצענו בהצעת החוק שלנו.

מכלוף מיקי זוהר: קודם כל תודה רבה, מצגת נפלאה.

מכלוף מיקי זוהר: אני מכיר אותה.

מכלוף מיקי זוהר: ראיתי אותה כבר, אז אני הרשיתי לעצמי אפילו לשלוח הודעה תוך כדי, כי אני מכיר אותה מצוין ועוסק בה הרבה.

מכלוף מיקי זוהר: הנתונים בהחלט גם מדאיגים וצריך להתייחס אליהם ברצינות.

מכלוף מיקי זוהר: בכל מקרה, כל מה שנאמר פה יכול לבוא לכדי פתרון, כולל הדבר האחרון שאמרת לגבי יום מנוחה גדול יותר, כי בהצעת החוק שאנחנו הבאנו הוספנו ארבע שעות מנוחה נוספות בשבוע.

מכלוף מיקי זוהר: זאת אומרת הפחתנו את שבוע העבודה והכיוון שלנו יכול להיות אולי שהוא יהיה דווקא ביום שלישי, לאו דווקא ביום שישי.

מכלוף מיקי זוהר: כי ביום שישי בדרך כלל, לעניות דעתנו, הציבור הדתי גם לא רוצה לצאת בבוקר מביתו.

מכלוף מיקי זוהר: הוא רוצה להתארגן לקראת השבת אם זה בבישולים ובהתארגנויות כאלה ואחרות.

מכלוף מיקי זוהר: לכן, אותן ארבע שעות, אם היינו נותנים אותן ביום שלישי אחר הצהריים, זאת אומרת שבסביבות השעה 12:00 בצהריים או אולי 13:00 היו מסיימים את יום העבודה ואז מהשעה 13:00 והלאה עד הערב, היום הזה היה פנוי לאותן משפחות, במיוחד שמגיעות מאוכלוסיות דתיות, זה היה יכול לאפשר להן באמת לעשות את יום המנוחה שלהם בצורה טובה וגם למסחר לפרוח, ובמיוחד גם של העסקים הקטנים.

מכלוף מיקי זוהר: תני פרנק, מתנועת נאמני תורה ועבודה, בבקשה.

<תני פרנק: תודה.

<תני פרנק: קודם כל תודה באמת על הדיון, דיון חשוב.

<תני פרנק: אנחנו כמובן תומכים בהצעת החוק של ארבעת חברי הכנסת.

<תני פרנק: אנחנו ליווינו אותה מהרגע הראשון ואנחנו חושבים שזאת ההזדמנות היחידה אולי בעצם שנשארה לנו לעצור קצת את הגלגל.

<תני פרנק: אני כן אגיד את זה מזווית של דת ומדינה ומזווית של תנועה שפועלת בציונות הדתית.

<תני פרנק: אני חושב שבסופו של דבר זה יהיה לטובת המרחב הציבורי בשבת.

<תני פרנק: כלומר ברור שרוב האנשים כאן מומחים יותר בתחום של איך זה משפיע על עסקים קטנים וגם לטובת מי שרוצה לראות מרחב ציבורי אחר בשבת.

<תני פרנק: במצב הנוכחי של אי אכיפה, שכנראה לא ישתנה, מצב שבו הפתרונות של תחבורה ציבורית לא קיימים כתחבורה ציבורית, אבל קיימים כקואופרטיבים פרטיים והשימוש בתחבורה קיים היום.

<תני פרנק: הרי זה לא שאנשים לא נוסעים בשבת, פשוט זה אוכלוסיות שיכולות להרשות לעצמן.

<תני פרנק: אז אנחנו חושבים שכמובן ההצעה הזאת חשובה.

<תני פרנק: אני רוצה לתת שני נתונים מסקר שערכנו לאחרונה בקרב הציבור הדתי לאומי, שהוא ציבור יותר שמרן, שמן הסתם מתנגד יותר לפתרונות של פתיחת הנושא של ימי המנוחה.

<תני פרנק: אז מצאנו שזה יכול להגיד גם דרך אגב על המניעים של אנשים להגיע למצב הקיים.

<תני פרנק: הרי אנחנו יודעים שהיום המצב של יום שופינג בשבת, נגרם גם בגלל העדר אפשרויות פנאי, שזה אחד הדברים שההצעה עושה בצורה יפה.

<תני פרנק: היא מאפשרת יותר אפשרויות פנאי.

<תני פרנק: שאלנו את הציבור הדתי לאומי האם הם חושבים שהעדר אפשרויות פנאי באמת הופך את יום השבת ליום שופינג וכ-50% גם מהציבור החרדלי או התורני, מסכימים לזה.

<תני פרנק: בנוסף אנחנו רואים תמיכה הולכת וגוברת בהסדרה כוללת של המרחב הציבורי בשבת בקרב הציבור הדתי לאומי ולכן אנחנו חושבים שצריך לתמוך בהצעה.

<תני פרנק: אנחנו נשמח מאד ונקווה מאד שבאמת יינתן חופש הצבעה.

<תני פרנק: אנחנו חושבים שגם בעניין המרכולים בתל אביב, ההזדמנות היא עכשיו להביא את זה לחקיקה ראשית ולהסדיר את זה בכנסת ולא לחכות לבג"ץ, כמו שעלול לקרות.

<תני פרנק: תודה.

מכלוף מיקי זוהר: תודה רבה.

מכלוף מיקי זוהר: רועי לחמנוביץ, מנכ"ל שבת שוויון, בבקשה.

<רועי לחמנוביץ: שלום רב.

<רועי לחמנוביץ: כיוון שככה כל הנוכחים פה מאד ממוקדים בהסכמות שלהם, היא אעשה את זה ממש בהתכתבות ובהדגשות.

<רועי לחמנוביץ: כמה דברים: אחד, עסק קטן זה קודם כל משפחה.

<רועי לחמנוביץ: דיברו עסקים קטנים, עסקים קטנים.

<רועי לחמנוביץ: צריך להבין שמעל העסק הקטן מרחפת המשפחה וכל פגיעה ו/או קריסה של עסקים קטנים, במקרים לא מבוטלים זה משליך גם על קריסה ופגיעה במשפחה עצמה, שזה משהו שראוי וחשוב לשים על השולחן ולהבליט.

<רועי לחמנוביץ: אני רוצה להגיד משהו בהקשר למה שחבר הכנסת חנין אמר.

<רועי לחמנוביץ: הוא הדגיש ודיבר על מודל סביב מכולות ומרכולים, אבל כמו שאתה, אדוני יושב הראש דיברת, זה לא רק מכולות ומרכולים, זה גם העסקים הקטנים ולפעמים גם בתקשורת נוצרת איזו שהיא זהות בין מאבק מרכולים - מה שדובר בעבר לבין השיח על עסקים קטנים.

<רועי לחמנוביץ: חשוב להבין שגם המרכולים נכנסים בתוך משפחת העסקים הקטנים, ולכן ראוי להשתמש עם העסקים הקטנים.

<רועי לחמנוביץ: אני רוצה להגיד שאנחנו פוגשים כמעט מדי יום בעלי עסקים קטני ובינוניים אפילו, שעומדים ולא מבינים איך יכול להיות מצב שיש העדר אכיפה מזעזעת גם ברמה של הרשות המקומית וברשויות מקומיות שיש שם חוקי עזר, שמנחים בדיוק איך ומה צריך לעשות וגם מה לעשות – סליחה שאני אומר את זה בתוך הבית הזה – גם העדר אכיפה של המדינה, של משרדי הממשלה הרלבנטיים ביחס לסוגיות הללו.

<רועי לחמנוביץ: אני חושב שאפשר לדבר ולדבר ולדבר ולדבר, אבל אם לא תצאנה הנחיות ברורות, או לפחות להרים את זה לרמת התודעה של מי שאמור להיות ברמת המדינה בהקשר של משרד העבודה ובהקשר של הרשויות המקומיות דרך משרד הפנים, אז נמשיך לדבר וניפגש בעוד שנה, בשנה הבאה בדיון נוסף.

<רועי לחמנוביץ: אני אסכם ואומר, אני חושב שהסיפור הזה של העדר אכיפה וההתעלמות מעסקים קטנים ובינוניים, אולי אני אגיד את זה באווירת היום הזה, הוא סוג של מנהרה שחופרים לנו מתחת לחברה הישראלית ומועברים בה הרבה מאד דברים רעים ואם אנחנו לא נתמודד, אם כל מי שצריך לא יתמודד ויחשוף את המנהרה הזאת שחופרים מתחתינו, אז בסוף הקריסה תהיה טוטאלית.

<רועי לחמנוביץ: תודה רבה.

מכלוף מיקי זוהר: זה סיכום אחד – איום המנהרות של רשתות השיווק.

<קריאה: והעסקים הגדולים.

מכלוף מיקי זוהר: כן.

מכלוף מיקי זוהר: עידן אבוהב, עורך דין, חבר בעמותה החילונית שבת ללא מסחר.

<עידן אבוהב: בוקר טוב.

<עידן אבוהב: אני רוצה לדבר על שלושה דברים.

<עידן אבוהב: שני דברים מההיבט של החוק וגם לתאר תופעה אחת.

<עידן אבוהב: בעיר פתח תקווה התווספו בשנים האחרונות כ-50,000 תושבים בשכונות החדשות, הצפוניות של העיר.

<עידן אבוהב: העיר עצמה - העסקים הקטנים במרכז העיר - כמעט ולא רואים את התועלת ואת הרווחים מהאוכלוסייה החדשה.

<עידן אבוהב: מי שכן רואה זה בעיקר אזור התעשייה סגולה, שיש שם מתחם ענק של רשתות, שפתוח בשבת.

<קריאה: ויכין סנטר.

<עידן אבוהב: יכין סנטר לא פתוח בשבת?

<קריאה: פתוח.

<קריאה: המסעדות.

<עידן אבוהב: אני לא מדבר על מסעדות, אני מדבר על מסחר והם אלה שרואים.

<עידן אבוהב: לא רק זאת, אלא שיום אחד נכנסתי לשטוף את הרכב באחת מהשטיפות שצמודות לשכונה ומי שמנהל את המקום, בחור ערבי, אמר שכשהוא פתח בשבת הגיעו אליו פקחים וסגרו אותו; ומי שהפעיל לחץ על העירייה לפתוח אותו בשבת, היו תושבי השכונה וכיום הוא פותח בשבת כאשר חבריו היהודים, בהיתר שונה ומשונה מהעירייה, שאין לו שום בסיס בחוק והוא כיום מתפקד בעקבות לחץ.

<עידן אבוהב: החברה היהודים של פותחים בשבת בשיטת רכבים, לא יזכו לקבל את הרווחים האלה במהלך השבוע, כי הרכב נשטף בשבת.

<עידן אבוהב: אין צורך לשטוף אותו פעמיים.

<עידן אבוהב: דבר שני, הנושא של זכות של בעל עסק, ולא מדברים על זה מספיק, שלא לעבוד בשבת, לטעמי היא זכות יסוד.

<עידן אבוהב: היא חלק מכבוד האדם של בעל עסק, שלא לפתוח את שעריו בשבת כדי לעמוד בתחרות.

<עידן אבוהב: ברגע שהוא נאלץ לעמוד בתחרות כדי לפרנס את משפחתו ולפתוח ביום המנוחה, אם הוא יהודי בשבת או ערבי או נוצרי לפי בחירתו.

<עידן אבוהב: זאת פגיעה בכבוד האדם, זו פגיעה בשוויון והשבת היא חלק מה-DNA שלנו, לא יעזור.

<עידן אבוהב: אני חילוני לחלוטין, כמו שאתם רואים.

<עידן אבוהב: אני נוסע בשבת, אני עושה הכל חוץ מקניות בשבת והמצב הוא חמור.

<עידן אבוהב: חלקכם דתיים גם ואתם לא מסתובבים במה שקורה במרכזי הקניות.

<עידן אבוהב: מרכזי החנייה מפוצצים פשוט עד אפס מקום, כולל פקקים בכניסה אליהם.

<עידן אבוהב: אז בהיבט של זכות יסוד, לא מדברים על זה שליהודי – גם חילוני, גם אוכל שרצים ומנפנף מנגל בשבת – יש זכות לכבוד האדם שלו, שלא יפגעו לו ביום המנוחה כחלק מה-DNA שלנו.

<עידן אבוהב: הדבר האחרון שאני רוצה לומר הוא, שלא יעזרו כל המילים היפות ללא אכיפה.

<עידן אבוהב: ואכיפה אין.

<עידן אבוהב: לא רק שאכיפה אין, אלא שלפני מספר שנים, בעצמי הגשתי תלונה נגד מישהו שפרסם בגדול חנות רהיטים שפתוחה בשבת.

<עידן אבוהב: הוא פרסם את זה ברדיו והוא פרסם את זה מעל גבי עיתונים, כך שהיו ראיות מוכחות לכך והוגשה תלונה למשרד הכלכלה.

<עידן אבוהב: כשביקשתי מחברי כנסת לסייע לי במעקב אחרי התלונה, כי כמובן שמשרד הכלכלה לא רצה לדבר איתי, הם קיבלו כולם מכתבים מאד מאיימים.

<עידן אבוהב: מה לחבר כנסת להתערב הליך פלילי?

<עידן אבוהב: באותו רגע הם שלושתם משכו את ידיהם מהסיפור ולא רצו להתעסק ואני אפילו המלצתי להם לעשות את זה.

<עידן אבוהב: בשביל מה לכם, אם אתם מקבלים כאלה מכתבים.

<עידן אבוהב: אבל אכיפה אין ולא רק שאכיפה אין, אלא גם פגישה עם הגברת יפה סולימני, אני לא מצליח לקבל כבר חודשיים כדי לשבת איתה ולבדוק מה אפשר לעשות כדי לייעל את האכיפה.

<עידן אבוהב: בעניין הזה אני מבין שאין פה נציגים של משרד הכלכלה - - -

מכלוף מיקי זוהר: יש.

מכלוף מיקי זוהר: נעמי.

<עידן אבוהב: יש פה נציג?

<מאיר דוד: משרד העבודה.

<עידן אבוהב: אבל אתם אחראים על האכיפה המנהלית?

<מאיר דוד: כן.

<עידן אבוהב: גם?

<עידן אבוהב: מצוין.

<עידן אבוהב: אני רוצה להגיש לך עכשיו תלונה מסודרת, רשת AMPM.

<עידן אבוהב: קניתי גלידה בשבת, שמה של העובדת אילנית שמואל, אני מעריך שהיא שייכת לדת היהודית.

<עידן אבוהב: הנה המקום מוגש לך פה, מצולם.

<עידן אבוהב: אני אעביר העתק גם לחבר הכנסת זוהר.

<עידן אבוהב: לא יכול להיות שיוגשו תלונות למשרד הכלכלה ולא ייעשה כלום.

<עידן אבוהב: וכשאתה מבקש לבדוק מה קורה עם זה, אז הם טוענים לכך שמכוח חוק חופש המידע אסור להם למסור את המידע.

<עידן אבוהב: לא, החיסיון לא נועד לאפשר להם לא לעבוד.

<עידן אבוהב: כי אם הם היו עובדים, לא היו כל כך הרבה מקומות פתוחים.

<עידן אבוהב: אז זה משפט סיום.

<עידן אבוהב: מיקי, אם אתה וחבריך, חברי הכנסת, לא יירתמו שוב לעזור לנו בנושא האכיפה ולהביא לפה יותר ויותר פעמים כביקורת פרלמנטארית על משרד הכלכלה והעבודה, את נציגי המשרד, זה לא יעזור.

<עידן אבוהב: הדו"ח פה הוא דו"ח שמראה על ירידה דרסטית באכיפה לפי הטבלה ובכמות הדו"חות.

<עידן אבוהב: תודה.

מכלוף מיקי זוהר: טוב.

מכלוף מיקי זוהר: אז אדוני, אני אבשר לך בשורה.

מכלוף מיקי זוהר: לעניות דעתי משרד הכלכלה באופן מכוון לא אוכף.

<עידן אבוהב: או.

מכלוף מיקי זוהר: אני חושב שמשרד הכלכלה מעודד פתיחת עסקים בשבת באופן סמוי.

<עידן אבוהב: או.

<עידן אבוהב: מה שאני לא יכול להגיד מחשש ללשון הרע, אתה יכול להגיד.

מכלוף מיקי זוהר: זה מה שאני חושב.

מכלוף מיקי זוהר: אתה יודע, לחברי הכנסת יש חסינות, מותר להם לחשוב.

מכלוף מיקי זוהר: הם יכולים להגיד גם מה הם חושבים.

מכלוף מיקי זוהר: זה גם יתרון.

מכלוף מיקי זוהר: לולא משרד הכלכלה היה אוכף ועושה את עבודתו כהלכה, לא הייתה מדי שבת לשבת צמיחה וגדילה בכמות העסקים שפותחים בשבת.

מכלוף מיקי זוהר: הייתה צריכה להיות הקטנה מסוימת, אבל יש גדילה מדי שבוע ולכן הם לא עושים את עבודתם כהלכה.

מכלוף מיקי זוהר: ואם הם עושים את זה, אם עושים את זה כנראה גם סלקטיבית.

מכלוף מיקי זוהר: להשליך את האחריות על הרשויות המקומיות, שלא תמיד יכולות להיות אובייקטיביות, כי אני הייתי סגן ראש רשות ואני יודע מה זה פוליטיקה מקומית.

מכלוף מיקי זוהר: ואם בעל העסק הקטן הזה תמך בי בבחירות שלי לרשות או לסגנות הרשות ואני ארצה לסגור אותו, אני אחשוב פעמיים.

מכלוף מיקי זוהר: כי אם אני אסגור אותו, אני כנראה לא אקבל את התמיכה שלו בפעם הבאה.

מכלוף מיקי זוהר: לכן השיקולים האלה, כשהם נמצאים בידיים של רשויות מקומיות, זה פשוט טעות חמורה.

מכלוף מיקי זוהר: טעות חמורה.

מכלוף מיקי זוהר: כי אם אין ברשות הזאת צביון קצת דתי או טיפה ענייני, בסופו של דבר זה לא מביא את הפתרון.

מכלוף מיקי זוהר: אז לכן אני תיכף אאפשר גם למשרד הכלכלה ולמשרד העבודה להגיב על העניין הזה, כי ברור שהאכיפה והאחריות נמצאות על שני המשרדים ביחד, גם העבודה והרווחה וגם הכלכלה; וכמובן שאנחנו נביא את זה לידיעת השר וזה גם יהיה חלק ממסקנות הוועדה, בשאיפה שהשר, שהוא חבר במפלגתי וגם חבר אישי שלי, יידע לעשות סדר בדברים.

מכלוף מיקי זוהר: אלי סתוי, יו"ר פורום מזון ומכולות.

מכלוף מיקי זוהר: מעכשיו חברים, אני ממש מתנצל כי הדיון צריך להסתיים ממש בקרוב ואני רוצה להקריא גם מסקנות מהדיון, יש עוד ארבעה דוברים, לפחות לפי מי שנרשם, חוץ ממשרדי הממשלה.

מכלוף מיקי זוהר: יש את אלי סתוי, אבנר פורת, הלה נויבך ואיתמר מילרד ממרכז המחקר והמידע של הכנסת שלנו.

מכלוף מיקי זוהר: יש עוד מישהו שחשוב לו לדבר?

<הלה נויבך: אני אוותר.

מכלוף מיקי זוהר: אוקיי, וזהו?

מכלוף מיקי זוהר: אף אחד לא רוצה לדבר בנוסף?

מכלוף מיקי זוהר: אז ידברו הארבעה הללו ומשם אנחנו נעבור למשרדי הממשלה ואז אנחנו נעשה סיכום לדיון.

מכלוף מיקי זוהר: כן אלי, בבקשה.

<אלי סתוי: שלום לכולם, שמי אלי סתוי, אני - - -

מכלוף מיקי זוהר: רק בקצרה כולם, אם אפשר, כי אנחנו ממש צריכים לסיים.

<אלי סתוי: יושב ראש עמותה שמארגנת את כלל המרכולים הקמעונאים הקטנים בענף המזון.

<אלי סתוי: מכולות, מינימרקטים וכיוצא בזה.

<אלי סתוי: כבר קרוב ל-10 שנים אני מנסה למצוא איזה שהוא פתרון למצוקה האמיתית שיש להם במיוחד בתחום הסחר, בתחום ההישרדות העסקית ולאחרונה גם הצלחתי לקבל ממשרד הכלכלה אישור וגם תקציב על מנת לאגד אותם במסגרת עמותה, ליצור להם שרשרת אספקה אלטרנטיבית, שתצליח להמעיט למינימום את הבידול הגדול שיש לעסקים גדולים בענף מול העסקים הקטנים.

<אלי סתוי: כי מה שקורה בשטח זה שעסקים גדולים בענף המזון, מקבלים תקורות ב-30% יותר זול מאשר העסקים הקטנים, מה שהופך את העסקים הקטנים גם ללא רלבנטיים במיוחד, אבל גם לצורך הזה למתוח את השבוע כמה שיותר.

<אלי סתוי: אם אפשר למתוח את השבוע לתשעה ימים הם יעשו את זה, כי אין להם ברירה.

<אלי סתוי: ההוצאות הקבועות קיימות.

<אלי סתוי: ההוצאות המשתנות הן במובן מסוים שוחקות להם את כל הרווח, ואם אפשר להמציא עוד יומיים עבודה, הם היו שמחים מאד לעשות את זה.

<אלי סתוי: אבל הפתרון שהוצג והפתרון שהולך להיות מיושם בקרוב, חבר הכנסת זוהר, זה להביא את העסקים הקטנים לתקורות דומות לתקורות של העסקים הגדולים.

<אלי סתוי: ואני מבטיח לך, ידידי, שביום שזה יתחיל לפעול בשטח, אותו קמעונאי קטן שעובד מצאת החמה עד צאת הנשמה, ביום חמישי יפסיק לעבוד.

<אלי סתוי: אם אפשר כבר ביום חמישי יפסיק לעבוד, מהסיבה הפשוטה שאדם שמקבל את שכרו לא מחפש לעבוד שעות נוספות.

מכלוף מיקי זוהר: תודה.

מכלוף מיקי זוהר: אבנר פורת.

<אבנר פורת: תודה.

<אבנר פורת: אבנר פורת, ארגון חותם.

<אבנר פורת: אני רוצה להצטרף לדברים של רועי ועידן.

<אבנר פורת: אני חושב שלפני שמחוקקים עוד ועוד חוקים, שהמשמעות שלהם זה נגיסה גוברת והולכת בשבת הציבורית, לפני שסוחרים בקדושת השבת, אז באמת מין הראוי לעסוק ברמיסה הבוטה הזאת, שיושב הראש דיבר עליה עכשיו, של חוק שעות עבודה ומנוחה ובעבודה שאולי אפילו יותר מצערת מאשר אי האכיפה, זה שאי האכיפה הזאת הפך להיות סוג של לגיטימציה.

<אבנר פורת: הדבר הזה אולי מתחבר גם, זה לא נוגע לדיון פה היום, אבל זה מאד קשור, לעמדה המצערת מאד של היועץ המשפטי הקודם והיועץ המשפטי הנוכחי, שבעצם תמכו ונותנים לגיטימציה להמשך הפרת אותו חוק בתחום הספורט.

מכלוף מיקי זוהר: תודה רבה.

מכלוף מיקי זוהר: הלה נויבך.

<הלה נויבך: כן, אני יועצת משפטית של ארגון לה"ב.

<הלה נויבך: אני רק אחדד את הדברים שנאמרו פה קודם על ידי רועי וגם אתה דיברת על העדר אכיפה וחשוב לי לציין את משמעות האכיפה, כמו שנאמר פה.

<הלה נויבך: אכיפה, המשמעות שלה שונה כשמדובר בעסק קטן או בעסק גדול.

<הלה נויבך: כי קנס של 500 שקלים לרשת לא מזיז לה כלום, היא יכולה להמשיך לפעול ומשתלם לה לשלם אותו.

<הלה נויבך: עבור עסק קטן זה מכת מוות.

מכלוף מיקי זוהר: אגב, אני חייב לציין שבהצעת החוק שלנו - - -

<עידן אבוהב: אנחנו לא מדברים על ה-500 שקלים, אנחנו מדברים על הקנסות הכבדים שמשרד הכלכלה יכול להמית על עסק ולסגור את שעריו.

מכלוף מיקי זוהר: חברים, אני חייב לציין שבהצעת החוק שלנו המטרה שלנו תהיה שהקנס יהיה לפחות פי שלושה מהפדיון היומי של אותו יום;

<הלה נויבך: דיפרנציאלי.

מכלוף מיקי זוהר: ובנוסף לזה גם סכנה בלקיחת רישיון העסק של אותו עסק.

מכלוף מיקי זוהר: זאת אומרת שזה יהיה אמצעי אכיפה משמעותי, שלא יאפשר לאדם הזה אפילו לשקול בצחוק לפתוח את העסק שלו בניגוד לחוק.

מכלוף מיקי זוהר: אני חושב שזו תהיה באמת אכיפה רצינית.

<הלה נויבך: כי היום זה פשוט מנציח את הפערים עוד יותר בין הקטנים לגדולים.

מכלוף מיקי זוהר: מסכים.

מכלוף מיקי זוהר: תודה.

מכלוף מיקי זוהר: איתמר מילרד יספר לנו כמה נתונים מעניינים של מרכז המחקר והמידע של הכנסת.

<איתמר מילרד: כן, אנחנו בעיקר סקרנו את מגזר העסקים הקטנים ופחות על השבת.

<איתמר מילרד: אז רק לסבר את האוזן, יש כ-550,000 עסקים שפועלים בישראל, 96% מהם עסקים קטנים ועוד 3% עסקים בינוניים ורק 1% עסקים גדולים.

מכלוף מיקי זוהר: כשהאחוז בעצם נוגס בכולם באופן משמעותי.

<איתמר מילרד: תרומתם של העסקים הקטנים לתוצר עומדת על כ-40%.

<איתמר מילרד: זאת אומרת 40% מהתוצר הישראלי זה מעסקים קטנים.

<איתמר מילרד: בשנת 2015 נפתחו 53,000 עסקים חדשים ונסגרו 40,000, ככה שנספו 12,700 עסקים חדשים, אבל משקלם של העסקים החדשים מסך העסקים הפעילים מדי שנה יורד.

<איתמר מילרד: בשנת 2005 הוא עמד על 10.5% והיום הוא עומד על פחות מ-9% - 8.9%.

<איתמר מילרד: זה אומר שפחות עסקים נולדים מדי שנה ביחס לעסקים הקיימים.

<איתמר מילרד: עוד אני אציין שאחרי שלוש שנים שורדים רק 55% מהעסקים החדשים שנפתחים ורוב העסקים ששורדים שלוש שנים שורדים גם לאחר מכן.

<איתמר מילרד: רק 35% מהעסקים שנולדו בשנת 2005 שרדו עד שנת 2015.

<איתמר מילרד: החסמים העיקריים לשגשוג העסק, שאינם קשורים למציאת לקוחות ובתחרות, הם גישה למימון, עלויות עבודה גבוהות, חוסר בעובדים מיומנים ועומס בירוקראטי.

<איתמר מילרד: בין הסיבות לסגירת העסקים ניתן לכלול שיעור רווחיות נמוך, רגולציה ומיסוי וגישה למימון.

<איתמר מילרד: זהו.

מכלוף מיקי זוהר: תודה רבה.

מכלוף מיקי זוהר: משרד הכלכלה, נעמי הימיין אייש.

<נעם דשא: כן, נעם דשא.

<נעם דשא: אני פה במקום נעמי, מהסוכנות לעסקים קטנים ובינוניים.

<נעם דשא: קודם כל משרד הכלכלה הוא לא האחראי בהיבט האכיפה, זה משרד העבודה.

<נעם דשא: בפיצול המשרדים זה עבר אליהם.

מכלוף מיקי זוהר: אז עכשיו זה משרד הכלכלה.

מכלוף מיקי זוהר: אוקיי.

<נעם דשא: כן.

<נעם דשא: ובכל מקרה, משרד הכלכלה כן רואה לנכון לוודא שהרגולציה לא תציב חסמים בפני העסקים הקטנים ושהאכיפה שתבוצע, תהיה מידתית ולא תביא לקריסה שלהם.

<נעם דשא: זה בכל מקרה האינטרס של משרד הכלכלה.

מכלוף מיקי זוהר: אוקיי.

מכלוף מיקי זוהר: אז מה אומר משרד הכלכלה על המצב הנוכחי?

מכלוף מיקי זוהר: האם הוא בעדו, הוא נגדו?

מכלוף מיקי זוהר: הוא חושב שהעבודה ביום המנוחה היא מקובלת?

מכלוף מיקי זוהר: בוא יאמר משהו ככה שנרגיש שיש לו עניין אפילו בדיון היום.

<עידן אבוהב: סליחה, איך אתה יכול לומר שמשרד הכלכלה איננו אחראי על האכיפה, כאשר פה יש מסמך שהתקבל ממשרד הכלכלה לגבי האכיפה.

מכלוף מיקי זוהר: בסדר, בסדר.

מכלוף מיקי זוהר: עוד רגע, יכול להיות שזה קרה לפני הפיצול של המשרדים.

<מאיר דוד: אולי אני אסביר.

מכלוף מיקי זוהר: עוד רגע, רק אם יאמר משרד הכלכלה את עמדתו, שנתרשם ממנה.

מכלוף מיקי זוהר: אין לו עמדה?

<נעם דשא: לא, בשלב זה לא עמדה רשמית.

מכלוף מיקי זוהר: טוב.

מכלוף מיקי זוהר: אז תגיד לשר שמיקי אמר שיפתח עמדה מהר בנושא הזה, כי זה גם חלק מהתפקיד שלו כשר הכלכלה.

מכלוף מיקי זוהר: משרד העבודה.

מכלוף מיקי זוהר: וד"ש לחיים גם.

<אור רוזנמן: עורך דין אור רוזנמן מהלשכה המשפטית במשרד העבודה.

<אור רוזנמן: אז קודם כל אני אדגיש שלפני כמה חודשים, לפי החלטת ממשלה, עבר כל תחום תעסוקה ממשרד הכלכלה למשרד העבודה, לרבות אגף ההסדרה והאכיפה של חוקי העבודה, כך שהיום בעצם הדברים עברו.

<אור רוזנמן: אמנם המסמכים הישנים חתומים על ידי משרד הכלכלה, מהתקופה שבה האכיפה התבצעה במשרד הכלכלה.

<אור רוזנמן: כיום היא מתבצעת במשרד העבודה, הרווחה והשירותים החברתיים.

<אור רוזנמן: סוגיה שנייה שחשוב מאד להבהיר, כי יש פה בלבול גדול בין שתי סוגיות נפרדות לגמרי.

<אור רוזנמן: אחת היא שאלת פתיחת העסקים והשנייה היא שאלת זהות העובדים שמועסקים במנוחתם השבועית.

<אור רוזנמן: נושא פתיחת העסקים הוא לא חלק מחוקי העבודה.

<אור רוזנמן: הוא לא נמצא בסמכות משרד העבודה, הוא נמצא בסמכות חוקי העזר העירוניים.

<אור רוזנמן: כל עירייה, כל רשות מקומית מחליטה לגבי מדיניות של פתיחת עסקים או סגירת עסקים, באילו שעות, באלה תנאים, אלה עסקים.

<אור רוזנמן: זה דברים שנמצאים בסמכות העיריות ובפיקוח של משרד הפנים.

<אור רוזנמן: עיריית תל אביב לא מזמן העבירה תיקון לחוק העזר שאפשר פתיחת עסקים בשבת.

<אור רוזנמן: הסוגיה של פתיחת עסקים לא קשורה לנושא העובדים.

<אור רוזנמן: חוקי העבודה, חוק שעות חוקי העבודה, מתייחס לשאלה של זהות העובדים.

<אור רוזנמן: לא ניתן לפי חוק שעות עבודה ומנוחה להעסיק עובד ביום מנוחתו השבועי, כאשר יום המנוחה השבועי לגבי עובד יהודי הוא בהכרח יהיה שבת.

<אור רוזנמן: לגבי עובד שאינו יהודי הוא בהכרח יהיה ראשון, שישי או שבת, זה לפי בחירתו.

<אור רוזנמן: המשמעות היא שגם כאשר חנות לצורך העניין פתוחה בשבת, אבל העובדים שמועסקים בה הם עובדים שזה לא יום מנוחתם, קרי עובדים שאינם יהודים, שבחרו את יום המנוחה שלהם כיום שישי או כראשון.

<אור רוזנמן: מבחינת חוקי העבודה ומבחינת חוק שעות עבודה ומנוחה אין הפרה של החוק ולא תהיה פה סנקציה פלילית.

<אור רוזנמן: ברוב הבחינות שאנחנו עושים, בחלק גדול ותיכף אני אבקש ממאיר דוד, שהוא מנהל אגף האכיפה לתת לכם נתונים יותר ברורים, אבל ככל שאנחנו מגיעים, מבצעים ביקורת ובביקורת מתגלה שבשבת הועסקו עובדים, אבל הם עובדים שיום מנוחתם הוא לא שבת אלא ראשון או שישי, מכיוון שהם לא יהודים - - -

<עידן אבוהב: סליחה, לפי סעיף 9א' לחוק שעות עבודה ומנוחה, לא יפתח בעל חנות את חנותו, לא בעל מלאכה את בית מלאכתו ולא בעל מפעל את מפעלו.

<עידן אבוהב: הטענה שלכם כאילו מותר לבעל עסק לפתוח את שעריו ולהעסיק שם לא יהודים, היא טענה שאין לה בסיס בחוק שעות עבודה ומנוחה – לא לפי דברי ההסבר לחוק, לא לפי החלטות בית המשפט העליון; ואם יש דבר שבית המשפט העליון לא נסוג בו מילימטר, למעט ההחלטה בנושא העצה שנתנו לעיריית תל אביב לתקן את חוק העזר, זה נושא השבת.

<עידן אבוהב: בית המשפט - - -

מכלוף מיקי זוהר: רגע, רגע, אני אגיד לך למה.

מכלוף מיקי זוהר: חשוב שתמשיך להנציח את העוול, בא.

<עידן אבוהב: ורק עוד משפט אחד.

<עידן אבוהב: חוות הדעת של היועץ המשפטי לממשלה - - -

מכלוף מיקי זוהר: לא, אתה מפריע לו להנציח את העוול.

מכלוף מיקי זוהר: תמשיך.

מכלוף מיקי זוהר: בעצם מה שאדוני אומר, כדי לסבר לכולם את האוזן, הוא אומר תשמעו, החוק אומר שלא, אבל יש בחוק איזו שהיא סנקציה מסוימת, שכמובן אנחנו דואגים לתת אותה, כלומר את הקנס הזה, אנחנו מקפידים לתת את הקנס.

מכלוף מיקי זוהר: ואז בעצם בחסות הקנס, אנחנו כן מאפשרים לעשות עבירה על החוק.

מכלוף מיקי זוהר: זה בעצם מה שאדוני אומר?

<אור רוזנמן: אז אני אחזור ואני אחדד את מה שאמרתי קודם.

<אור רוזנמן: אדוני מתייחס ככל הנראה לבג"ץ פרמר, שטיפל בשאלה של פתיחת חנויות וחוקים שהטילה עיריית תל אביב על פתיחת חנויות.

<אור רוזנמן: אז דובר כמדומני על 750 שקלים קנס.

<אור רוזנמן: אנחנו לא מתעסקים בשאלה של פתיחת חנויות.

<אור רוזנמן: אנחנו מתעסקים בשאלה של זהות העסקת העובדים.

<אור רוזנמן: כאשר עובד מועסק ביום מנוחתו במקום שלא ניתן בו היתר, העיצום הכספי שקבוע היום בחוק- - -

מכלוף מיקי זוהר: אבל אתם בטח יוצאים מנקודת הנחה שבמקום - - -

<אור רוזנמן: הוא 35,280 שקלים.

מכלוף מיקי זוהר: אז אני אומר, אני מניח שאתם יוצאים מנקודת הנחה, שכשפותחים מקומות בשבת, לא תמיד מצליחים להביא עובדים לא יהודים ובהרבה מקרים גם עובדים יהודים מגיעים לעבודה.

<אור רוזנמן: במקומות שהם מועסקים עובדים יהודים בשבת, קרי ביום מנוחתם, במקומות שאין בהם היתר להעסיק עובדים בשבת, אכן מתבצעת אכיפה.

מכלוף מיקי זוהר: אני סבור, עוד פעם, בחסות החסינות שלי, שאתם עושים אכיפה סלקטיבית.

מכלוף מיקי זוהר: שאתם לא ממהרים לאכוף את האנשים.

מכלוף מיקי זוהר: שאתם חוששים לתת להם קנסות אדירים של 60,000 שקלים ו-50,000 שקלים, מתוך חשש באמת שיהיה עליהום עליכם.

מכלוף מיקי זוהר: ואני חושב שמה שבעצם אתם עושים זה מעלימים עין למול התופעה המטורפת הזאת, של מסחר בשבת.

<אור רוזנמן: אז אני כבר אבקש ממאיר דוד לתת נתונים לגבי אכיפה.

מכלוף מיקי זוהר: בוא, מאיר, תן לנו נתונים.

<מאיר דוד: אני פה, חבר הכנסת.

מכלוף מיקי זוהר: כמה פעולות אכיפה נעשו השנה, כמה ביקורות עשיתם השנה?

מכלוף מיקי זוהר: בוא נשמע.

<מאיר דוד: אז ככה, אנחנו בדקנו בשנת 2016 3,000 מעסיקים.

מכלוף מיקי זוהר: 3,000 מתוך כמה בערך, 300,000 שפתוחים שם.

<מאיר דוד: כן, חבר הכנסת.

<מאיר דוד: זה גם כוח האדם שיש לנו, גם אנחנו מוגבלים באמצעים.

מכלוף מיקי זוהר: וגם העלתה את האסטרטגיה הנכונה.

מכלוף מיקי זוהר: כמה שפחות כוח אדם ואז - - -

<מאיר דוד: לא, זה לא כמה שפחות, זה כמה שיותר.

<מאיר דוד: אבל רק הערת שוליים.

מכלוף מיקי זוהר: כמה אנשים עובדים אצלכם?

<מאיר דוד: הערות שוליים, רק בשנה האחרונה עזבו אותי 30 עובדים ואני צריך לגייס אותם מחדש.

מכלוף מיקי זוהר: עזבו אותך?

<מאיר דוד: כן, עזבו את האגף לתפקידים אחרים.

מכלוף מיקי זוהר: למה?

<מאיר דוד: שכר נמוך, תנאי העסקה קשים.

<מאיר דוד: מחפשים מכרזים אחרים.

<מאיר דוד: עובדים במקומות אחרים.

מכלוף מיקי זוהר: כמה עובדים יש לכם באגף?

<מאיר דוד: כרגע יש לנו בסך הכל באגף האכיפה שאני עומד, 50 מפקחים, כשאני צריך לעמוד על 80 אצלי.

מכלוף מיקי זוהר: בכל הארץ?

<מאיר דוד: אבל יש עוד מפקחים ויש עוד אגפים.

מכלוף מיקי זוהר: 50 מפקחים לכל מדינת ישראל?

<מאיר דוד: לא.

<מאיר דוד: אצלי באגף שלי, בסדר?

<מאיר דוד: אנחנו מינהל של 260 עובדים אצלי באגף האכיפה שעוסקים - - -

מכלוף מיקי זוהר: והם עוסקים כל היום, מהבוקר עד הערב, רק באכיפה של עסקים בשבת, או באכיפה - - -

<מאיר דוד: לא, בכלל, בכל המשק.

מכלוף מיקי זוהר: אה.

<מאיר דוד: מה עם המנופאים ומה עם העובדים הזרים?

<מאיר דוד: ומה עם נשים?

<מאיר דוד: ומה עם המגזר הערבי?

<מאיר דוד: ומה עם המגזר החרדי?

<מאיר דוד: אנחנו אוכפים את זה בכל המשק.

<מאיר דוד: 260 תקנים יש למינהל ההסדרה והאכיפה.

<מאיר דוד: עדיין לא מאוישים בערך 30 עד 40 תקנים, רק השנה עזבו כ-30.

<מאיר דוד: אנחנו בתהליכי מכרזים.

<מאיר דוד: אתם גם מכירים את התהליכים - - -

מכלוף מיקי זוהר: ברור.

<עידן אבוהב: אם אתם הייתם מביאים סטאדי-קייס אחד יפה, רשת גדולה שחוטפת קנס גדול - - -

<מאיר דוד: אז אני לא אציין את השם.

<עידן אבוהב: התוצאה הייתה שאתה לא היית צריך לרדוף אחרי 100 פושעים, כי 80 היו מפחדים.

<מאיר דוד: אז אדוני, אני אגיד לך, אני לא אציין את השם, אבל יש רשת גדולה שקיבלה עיצום כספי של 2 מיליון שקלים.

<מאיר דוד: יש.

<עידן אבוהב: למה אתה לא מציין את השם?

<מאיר דוד: אני לא אציין את השם.

<עידן אבוהב: למה ההסתרה הזאת?

<עידן אבוהב: מכוח מה אתם מסתירים ומונעים מהציבור לדעת?

<מאיר דוד: אני לא אציין את השם.

<מאיר דוד: תקשיב לי, אז אני אומר לך ככה, אני לא אציין את זה פה, אבל זה מפורסם באתר האינטרנט.

<מאיר דוד: יש לנו אתר אינטרנט בו מפורסמים כל העיצומים.

<עידן אבוהב: אבל למה לא לפרסם?

<מאיר דוד: אני לא אגיש את השם פה, בסדר?

<עידן אבוהב: באיזו זכות אתה מסתיר מידע ציבורי?

<עידן אבוהב: אתה לא רשות פרטית.

<עידן אבוהב: החקירה שלך, ההחלטה שלך כולה היא מידע ציבורי.

<עידן אבוהב: תספר.

<מאיר דוד: אני לא מסתיר פה מידע, רבותי.

<מאיר דוד: רק עוד דבר - - -

מכלוף מיקי זוהר: רבותי, אדוני אומר - - -

<מאיר דוד: רגע, אני לא מסתיר מידע.

<מאיר דוד: רוב האכיפה שלנו זה נגד הרשתות הגדולות האלה.

מכלוף מיקי זוהר: כן, הרשתות הגדולות.

מכלוף מיקי זוהר: אז אדוני אומר שהוא אוכף?

<מאיר דוד: אוכף גם אוכף.

מכלוף מיקי זוהר: אבל התופעה לא מסתיימת.

<מאיר דוד: נכון והתופעה אף פעם לא מסתיימת באכיפה.

<מאיר דוד: אכיפה היא לא הגורם היחיד.

מכלוף מיקי זוהר: לכן אנחנו צריכים לעשות חקיקה.

<מאיר דוד: צריך לעשות.

<מאיר דוד: זה לא רק חקיקה.

מכלוף מיקי זוהר: תודה.

מכלוף מיקי זוהר: אנחנו נקדם את זה, אבל הפעם תהיה לכם הרבה יותר עבודה, למה?

<קריאה: צריך לעשות חקירה, לא חקיקה.

מכלוף מיקי זוהר: בגלל שאנחנו ניתן בהצעת החוק קנס של פי שלושה מהפדיון היומי ואז אתם תביאו הרבה מאד כסף לקופת המדינה.

<מאיר דוד: אבל חבר הכנסת מיקי זוהר, רק עוד משפט אחד.

מכלוף מיקי זוהר: שיספיקו להעסקה של - - -

<מאיר דוד: אם אתם יודעים, יש בחקיקה, מעבר לעיצום הכספי של 35,000 שקלים גם תקנות הפחתה, יש גם שמפחיתים.

<מאיר דוד: מדברים פה היום על עסקים קטנים, אז יש גם גובה מקסימאלי של סכום שלא יעלה על 2.5 מהמחזור העסקי.

<מאיר דוד: לכן גם העיצומים לא הופכים להיות כאלה שהם לא מוגבלים.

<מאיר דוד: הכל מוגבל והכל במסגרת החוק.

מכלוף מיקי זוהר: תודה אדוני.

מכלוף מיקי זוהר: אורית מלמד, אגף רישוי עסקים, משרד הפנים.

מכלוף מיקי זוהר: בקצרה גברתי, אני חייב לסכם את הדיון.

<חוה מונדרוביץ: אני במקום אורית מלמד, חוה מונדרוביץ, אגף רישוי עסקים.

<חוה מונדרוביץ: הזכרת את הנושא של התנאי לרישיון עסק שהוא לא יפתח בשבת, ואני רוצה לומר פה שזה מפלה עסקים שהם אינם טעוני רישוי כמו חנויות בגדים, נעלים, צעצועים, תיקים, שזה רוב החנויות שנמצאות בקניונים ובמרכזי מסחר והם לא צריכים בכלל רישיון עסק.

<חוה מונדרוביץ: אז אי אפשר יהיה את הנושא הזה של פתיחה בשבת.

מכלוף מיקי זוהר: אז יהיה להם פי שלושה מהפדיון.

<חוה מונדרוביץ: לעומת מסעדות וזה, שדווקא אותן כן - - -

מכלוף מיקי זוהר: לא, מסעדות יהיו פתוחות בשבת לפי הצעת החוק שלנו, כולל כל מקומות התרבות.

מכלוף מיקי זוהר: הדבר היחידי שלא יהיה פתוח בשבת זה מסחר.

מכלוף מיקי זוהר: זה הרעיון.

מכלוף מיקי זוהר: תודה גברתי.

מכלוף מיקי זוהר: אני מסכם את הדיון:

מכלוף מיקי זוהר: הוועדה קובעת כי קיימים פערים ברווחים, בהכנסות ובמספר הלקוחות בין עסקים גדולים לעסקים קטנים, היות ולעסקים גדולים ורשתות ארציות בענף המסחר ישנה אפשרות לפתוח עסקים בשבת, לעומת עסקים קטנים, משפחתיים בענף זה, אשר מתקשים לפתוח עסקים בשבת.

מכלוף מיקי זוהר: כך באופן זה נוצרת תחרות לא הוגנת ולא שוויונית.

מכלוף מיקי זוהר: במסגרת תחומי עיסוק הוועדה לצדק חלוקתי ושוויון חברתי בראשותי, החלטתי לקדם חקיקה הוגנת בנושא השבת, תוך שילוב שוויוני של המגזר העסקי בחברה הישראלית, הצעה שמעניקה פתרון הלכתי ומייצרת דו קיום ומשלבת הצעה להסדרת ימי המנוחה.

מכלוף מיקי זוהר: כך שכלל המגזר העסקי לא יפגע ממנו בענף המסחר ויוכלו לפעול בסוגיה זו ללא פגיעה מכוונת.

מכלוף מיקי זוהר: הצעה זו תבוא להצבעה בקרוב.

מכלוף מיקי זוהר: אני מודה לכל מי שתמך בהצעת החוק והשתתף היום בדיון.

מכלוף מיקי זוהר: הוועדה תפעל בנחישות ליישום אכיפת חוקי המנוחה.

מכלוף מיקי זוהר: לוועדה ידוע כי משרד העבודה לא עושה די בנושא וכמובן גם למשרד הכלכלה אחריות רבה בסוגיית האכיפה.

מכלוף מיקי זוהר: הוועדה תפנה בנושא זה לשר הכלכלה ולשר העבודה והרווחה ותדרוש לפעול לאכיפה מוחלטת של חוקי המנוחה ופתיחת עסקים ביום שבת.

מכלוף מיקי זוהר: הוועדה מודה למשתתפים.

מכלוף מיקי זוהר: הישיבה נעולה.